Lehotský, Tomáš, poslanec NR SR (2022-10-25):
Ďakujem veľmi pekne, pán predsedajúci. No vidíte, čo ste dosiahli, pán Čepček. Smejete sa nám, vy sa smejete na našich vtipoch. No celé je to tak trošku trápne a ale aj túto trápnu vec jak tento striptíz, ako to nazval Karol, tak ja to nepokladám za fér a je to trošku trápna situácia, ale aj túto trápnu situáciu Janka Cigániková dokázala zvládnuť s gráciou teda. Takže ďakujem, Janka, za tvoje vystúpenie. Ona sa vie totiž obhájiť. Je to moderná, sebavedomá žena a asi aj toto vám vadí. Ja som si preštudoval teda to vaše veľmi krátke odvolanie, musím povedať. Samozrejme s ním nesúhlasím. Je veľmi vágne, stručné. Ja si ho prejdem teraz s vami, pretože tie obvinenia alebo konštatovania sú naozaj veľmi všeobecné bez nejakých konkrétností. Tak možno sa vás aj spýtam, že čo ste tým mysleli pri niektorých bodoch. Tak začnime tým prvým bodom, kde hovoríte, že pani Janka Bittó Cigániková, predsedkyňa výboru pre zdravotníctvo, nemá príslušné vzdelanie, nemá príslušnú prax. Tak venujme sa najskôr tomu vzdelaniu teda a už tu zaznelo, teda sme sa dozvedeli nejaké nové informácie. No veľa tých informácií, ktoré povedala Janka, nie je nových. Kto by si ich chcel dohľadať, tak si ich vie dohľadať na jej webstránke. Ja som vychádzal len z toho, čo som videl na jej webstránke, a napríklad v tej kolónke že vzdelanie je toho pomerne dosť. Na vašej webstránke ohľadom vzdelania som našiel len to, že ste absolvovali univerzitu v Nitre. Tak Janka Bittó Cigániková tam má toho podstatne viac teda. My sme podobne starí alebo mladí a ja som skončil svoju vysokú školu v roku 2003. Bolo to tak, že som išiel hneď po strednej na tú školu. Janka skončila svoje magisterské štúdium v roku 2014. Keď by ste si pozreli ten jej príbeh, aj to, čo tu trošku rozprávala, tak mne sa veľmi páči ten príbeh, pretože na rozdiel odo mňa, ktorý som pochádzal z tradičnej rodiny, pán Čepček, usporiadanej, tak nemala to také jednoduché a tú svoju cestu aj na tú vysokú školu si musela vydobiť veľkou, veľkou snahou. Takže skončila magisterské štúdium na manažmente verejnej správy, Vysoká škola ekonómie a manažmentu v Bratislave. Čiže ukončená vysoká škola a teda manažment verejnej správy. To mi tak príde, že ministerstvo zdravotníctva by mohlo spadať pod verejnú správu. Potom v roku 2018 absolvovala štúdium manažment zdravotníctva v Prahe Central European Management Institute v Prahe a ukončila ho, toto dvojročné štúdium MBA, čo je vysoko uznávaný titul, a ja to teda zopakujem pre vás, manažment v zdravotníctve. A Janka Bittó Cigániková je predsedníčkou zdravotníckeho výboru. Ak vám to dochádza trošku. A potom teda, ako sme sa dozvedeli a ja teda tiež viem, študuje ošetrovateľstvo momentálne. No a ja som teda hovoril, že vysokú školu som ukončil v roku 2003 a musím sa teda priznať, že odvtedy som neabsolvoval žiadne ďalšie štúdium. Samozrejme, že nejaké kurzy a tak ďalej. Čo tým chcem povedať je to, že Janka Bittó Cigániková na sebe neustále pracuje, čo je nesmierne obdivuhodné. Naozaj sa v tom zdravotníctve i naďalej vzdeláva. Trošku z praxe. Ja pred tým, ako som prišiel do parlamentu, okrem iného som pracoval aj vo Svete zdravia, čo je sieť nemocníc a polikliník. V čase, keď som tam bol ja, tak mala 19 nemocníc a hádajte, koľko z tých riaditeľov nemocníc, pán Čepček, skúste si tak tipnúť, koľko bolo lekárov. Netipujete, tak ja vám to poviem, že bolo to tak 50 na 50 % teda. Znamená, chcem tým povedať, že ak niekto chce operovať, ak niekto chce robiť v ambulancii ORL, tak áno, potrebuje k tomu diplom z medicíny. Ten, ktorý chce manažovať, ten, ktorý chce prinášať zmeny v zdravotnom systéme, tak ten nepotrebuje vysokú školu medicínu alebo zdravotnícku, alebo akúkoľvek. To tak jednoducho nie je a to z ďaleka nie je prax len súkromných nemocníc. Bola tu spomínaná Banská Bystrica, riaditeľka Banskej Bystrice tiež nie je doktorka a vy ste z Nitry, ani riaditeľ, ani riaditeľ nemocnice fakultnej v Nitre nie je doktor. To znamená, že na to, aby ste dokázali riadiť zdravotníctvo, aby ste ho dokázali meniť, nie je potrebná vysoká škola medicínskeho charakteru. Čiže ja sa teda pýtam, to je moja prvá otázka, čo ste tým mysleli, keď ste napísali, že Janka Bittó Cigániková nemá patričné vzdelanie? To by ma teda veľmi zaujímalo. Prejdime teda k odbornosti a k praxi. To je tiež niečo, čo by ste dokázali nájsť na tej stránke. Ono to tu tak zaznelo, ale zaznelo to len tak trošku okrajovo. Tak ja vám to teda zopakujem, že v zásade podľa mňa to by úplne stačilo na vyvrátenie toho vášho argumentu odbornosti, ale pred voľbami v roku 2020 vypracovala SaS program v zdravotníctve a nezávislými inštitútmi, nezávislým nejakým panelom odborníkov bol tento program zdravotnícky vyhodnotený ako najlepší zdravotnícky program zo všetkých strán. Lepší ako OĽANO. Dokonca lepší ako strana ZA ĽUDÍ, kde ja som mal vtedy na starosti zdravotnícky program, preto viem, aké ťažké je takýto program dať dokopy. A teda Janka Bittó Cigániková mala tento program na starosti spolu s ďalšími odborníkmi za zdravotníctvo v rámci SaS-ky. Čiže ešte raz, ja rozumiem, že niektorí poslanci majú problém pochopiť fakty a zmieriť sa s nimi a pochopiť ich, ale ešte raz, program SaS-ky pred voľbami v roku 2020 bol vyhodnotený ako najlepší zdravotnícky program zo všetkých strán. Tento program mala na starosti Janka Bittó Cigániková. Takže moja druhá otázka je, že čo ste tým mysleli, keď ste hovorili o tom, že nemá potrebnú odbornú prax, že nerozumie problematike? Janka tu hovorila, a tak trošku skromne musím povedať, o tom, že, že ako pracuje vlastne v rámci jednotlivých tém. Ja sám som súčasťou niekoľkých skupín, ktoré má v rámci WhatsApp-u a s ktorými veľmi pravidelne na dennej báze komunikuje. Tá jedna skupina má 40 ľudí napríklad, tá druhá má 10 ľudí a sú to ľudia, nie sú hocijakí ľudia, sú, samozrejme, sú tam aj, nazvem to, že obyčajní lekári alebo radoví lekári odborníci, ale sú tam ľudia, o ktorých aj Janka hovorila. To znamená, že šéfovia asociácií, šéfovia napríklad Asociácie nemocníc Slovenska, ktorá združuje 72 nemocníc. Sú tam manažéri zdravotných poisťovní, sú tam šéfovia asociácií lekárov špecialistov, všeobecných lekárov, to nie sú len takí odborníci. To sú zodpovední ľudia, ktorí niečo v tom zdravotníctve znamenajú, a to sú ľudia, s ktorými Janka na dennej báze komunikuje a veľmi operatívne niekedy. A ja tú komunikáciu vidím a radí sa s nimi, aké stanovisko zaujať k jednotlivým zákonom, čo predložiť, čo nepredložiť a tak ďalej. To je jej panel odborníkov. Písali ste tam, že v rámci tej post-pandemickej doby sa teda Janka nezapája, ja ešte predbehnem tú post-pandemickú dobu, neviem, ako ste na tom s pamäťou, v každom prípade počas tej pandémie bola práve SaS tou stranou, a pod vedením teda Janky Bittó Cigánikovej, ktorá prinášala rozum do všetkých tých masových testovaní, lockdownov, sputnikov, ktoré, s ktorými prichádzalo OĽANO. Ja si veľmi dobre pamätám, keď vznikol semafor, mimochodom, ktorý teda Janka hovorila, aby oveľa, oveľa skôr, takže to bola práve ona, ktorá aj po konzultácii s ľuďmi, ktorí sa nakoniec ukázali ako tí odborníci, ktorí najlepšie dokázali predpovedať, ako sa bude pandémia vyvíjať, tak prinášala veľmi správne riešenia, veľmi závažné pripomienky. Ja som na tých stretnutiach na ministerstve zdravotníctva bol, neviem, či ste tam bol vy, ja som vás tam nevidel, pán Čepček. Dobre, to je, to je bod k zdravotníctvu a k odbornosti, a ja by som vás potom poprosil, aby ste zareagovali, čo konkrétne ste mysleli, keď ste hovorili, že nemá dostatočnú odbornosť a že nemá dostatočné vzdelanie. To by ma veľmi zaujímalo. Ten druhý bod z toho vášho zdôvodnenia je veľmi podstatný podľa mňa a tam sa jasne ukazuje, že aké sú pravé dôvody toho návrhu na odvolanie. Ja ho prečítam. Poslankyňa Jana Bittó Cigániková zneužila svoje postavenie vo Výbore Národnej rady Slovenskej republiky pre zdravotníctvo na presadzovanie svoje progresívnej ideologickej agendy a namiesto kvalitného a dostupného zdravotníctva pre všetkých občanov sa zameriava hlavne na presadzovanie čo najširšieho prístupu k násilnému ukončovaniu životov nenarodených detí. Prinajmenšom podľa časti reálnych odborníkov, to je taká smiešna veta, prinajmenšom podľa časti reálnych odborníkov na oblasť zdravotníctva presadzuje v zdravotníctve záujmy finančných skupín na úkor bežných občanov. No to prvé, to prvé, to prvé konštatovanie je to, o ktoré sa chcem oprieť, že vy vlastne z ideologických dôvodov chcete odvolať Janu Bittó Cigánikovú, pretože odborne ani vzdelanostne to nesedí. Proste to nesedí. A Janka tu načrtla, ja tiež to mám zhodou okolností napísané, takže ja to spomeniem, že teda slovo progresívne, lebo vy sa tak veľmi radi takýmto slovným spojením oháňate, ale teda progresívny je pokrokový a vzostupný a naopak, používate takisto slovo tradičné, a to je vžitý a zaužívaný, ale teda vžité bolo aj otroctvo alebo všeobecná predstava, že svet Boh stvoril za 7 dní, všeličo bolo vžité. A keď sme pri zdravotníctve, tak si pri najbližšej návšteve zubára spomeňte, že zubná starostlivosť je dielom progresívneho myslenia, nie toho tradičného. Podľa toho tradičného by vám asi tie zuby vypadli. No a teda vráťme sa k tomu, že teda tie jednoznačné dôvody pre odvolanie poslankyne Cigánikovej nie sú odborné, ale ideologické, lebo vám vadia interrupcie v skutočnosti. Máte iný pohľad, však to je v poriadku, to si, to si tu pingpongujeme, len ten váš pohľad je ideologický a pohľad pani predsedníčky výboru pre zdravotníctvo je odborný. Pretože jej pohľad na interrupcie zdieľa drvivá väčšina odborníkov v západnom svete, že drvivá väčšina. Takže aká neodbornosť? A mýlite sa aj v tom, že, že hovoríte o tej agende ako o ideologickej agende. Ale keby ste sledovali aj tú rozpravu k tým jednotlivým bodom, tak by ste vedeli, že to nie je len že ideologická agenda, to je aj zdravotnícka agenda. Pretože interrupcia je zdravotnícky výkon, tak ako sa to dneska robí, tak je to úroveň stredoveku na Slovensku, a keď si pozriete, myslím, že aj tie posledné návrhy, ktoré tu boli v rámci sprísnenia zákona o interrupciách, tak SaS-ka tam dávala pozmeňovacie návrhy, ktoré hovorili o tom, aby sme zo stredoveku vyšli do 21. storočia a riešili interrupcie nie zásahom do tela fyzickým, ale aby sme to riešili tabletkami chemicky, čo je jednoducho menej bolestivé, menej, menej intervenčné, a to znamená bezpečnejšie pre tie ženy. To znamená, že to je veľmi zdravotnícka téma interrupcie. Dobre, ďalšia časť zvlášť komplikovanej post-pandemickej situácie a v stave hroziacich hromadných výpovedí lekárov k zlepšeniu situácie vôbec nepomáha neschopnosť poslankyne Bittó Cigánikovej spolupracovať s odborníkmi s inou ideologickou orientáciou alebo iným názorom. Neviem, čo tým myslíte. Prisahám, že neviem, čo tým myslíte, že, že čo je to, že iné ideologické, že, nerozumiem, že fonendoskop sa používa podľa vašej ideológie tak, podľa inej ideológie inak, nerozumiem tomu, ale preto hovorím, že proste to, to slovo ideológia je popretkávané v tom vašom návrhu, a preto ja si myslím, že ten dôvod nie je odborný, ale ideologický. Ale teda vy ste to aj spomenuli v tom svojom príhovore, že teda predsedníčka zdravotníckeho výboru nevykonáva dostatočne veľa preto, aby pohla zdravotníctvom. No tak v post-pandemickej dobe, tak lebo asi v tej pandemickej ste videli, že bola veľmi viditeľná. Tak ja len som si napísal, že čo si tak pamätám, že v čom sa veľmi zasadzovala v post-pandemickej dobe. Boli to nemocnice a plán obnovy napríklad. Prišla s úplne konkrétnymi a zase po, po konzultácii s množstvom odborníkov prišla s úplne konkrétnym plánom, ktoré nemocnice a aké projekty podporiť z peňazí. A hovorilo sa o tom aj na výbore. Platy zdravotníckych pracovníkov, dneska bol výbor, ktorého som sa, bohužiaľ, nemohol zúčastniť, mal som iný výbor. Dneska bol výbor s predstaviteľmi LOZ, s ministrom zdravotníctva, kde sa tieto veci riešili, a teda výsledok je, že 4 z 8 bodov sú zatiaľ dohodnuté. Nedávne problémy s oddlžovaním nemocníc, ďalšia téma, ktorá rezonovala. Hospodárenie Všeobecnej zdravotnej poisťovni, nadmerné zisky zdravotných poisťovní, zvýšenie platby za poistenca štátu, na aktuálnu schôdzu pripravila Janka niekoľko pozmeňujúcich návrhov. Keby ste tu sedeli od rána, možno ste tu sedeli, neviem, tak by ste videli aj vystúpenia v rozprave, aj tie pozmeňujúce návrhy. To znamená, že to sú veci, ktoré napadli mňa počas toho, ako som si teraz pripravoval túto rozpravu, to znamená, že predpokladám je ich oveľa, oveľa viac, ale aj z výpočtu týchto bodov je jasné, že proste opäť, nerozumiem, čo píšete v tom bode a ak hovoríte o tom, že sa nevenuje zdravotníctvu dostatočne, ja mám opačný názor. Ďalší bod, poslankyňa Jana Bittó Cigániková sa opakovane správa vulgárne, hystericky a celkovo nedôstojne v pozícii poslanca Národnej rady, pričom z medializovaných informácií vyvstáva aj podozrenie z účasti na fyzickej potýčke s poslaneckou kolegyňou. No, tak ja si teda nepamätám, že by sa správala vulgárne v tomto pléne, opäť, prosím, buďte vulgárny. Patrí medzi tých emočnejších poslancov, to pripúšťam, aj pred chvíľkou sa tu rozohnila, ale ten prejav bol kultivovaný, vecný a rozhodne nebol vulgárny. Vy ste koľkokrát boli na zasadnutí výboru pre zdravotníctvo, pán Čepček? (Reakcia z pléna.) Koľko? Čiže, čiže ste tam neboli. No ja tam chodievam, keď mi čas vyjde, Janka, a teda nepamätám, že by sa tam vulgárne správala. Áno, boli nejaké konflikty, ale nič z toho, čo by dávalo najmenší, najmenšiu zámienku k tomu, aby bola odvolaná z tejto funkcie, to rozhodne nie. Čo sa týka incidentu s Tabák, s Romanou Tabák poslankyňou, tak ani jeden z nás tam nebol, môžme vychádzať len z toho čo zaznelo, trestné oznámenie bolo podané, takže uvidíme, ako to dopadne. V každom prípade, po tom incidente sa pani Cigániková správala tak, ako si predstavujem, ako by sa mal poslanec správať, to znamená urobila sériu rozhovorov, kde oľutovala to, čo sa udialo, a vyvodila voči sebe závery, aby sa to neopakovalo, ale rozhodne to nie je niečo, za čo si ja teda myslím, že by mala byť odvolaná. To znamená, že je to človek, ktorý, nesúhlasím opäť s vami, nemám pocit, že je vulgárny, nemám pocit, že, že nedôstojne reprezentuje Národnú radu a v jednom incidente, ktorý teda môže nadobúdať tento pocit alebo tento dojem, tak sa zachovala úplne správne. Už mám málo času, takže ten posledný bod, tomu nerozumiem, a to teda skúste teda povedať, že opakovane šírila nepravdivé prekrútené klamlivé a zavádzajúce informácie, hoaxy a dezinformácie z medicínskej oblasti. Viete, keď to takto napíšete, tak znie to desivo, znie to ako článok z časopisu Zem a vek, ale neviem si z toho čo vybrať. Viete, no však smejete sa, však máme tu takú estrádu z toho a ale, že buďte konkrétny, prosím vás, že čoho sa to týka. Dobre? Môžem sa spoľahnúť, že sa ozvete, že zareagujete? Dobre, čiže keď to zhrniem, tak áno, že ja si osobne naozaj myslím, že odvolanie buď je to nejaká objednávka z nejakých iných miest, alebo je to čisto ideologická záležitosť. Rozumiem, Jana Bittó Cigániková je žena, je to silná žena, je to úspešná žena, je to žena, ktorá na sebe pracuje, vie sa ozvať, vie sa obhájiť, všetko s čím chápem, že môžte mať problém, ale teda hovorím, že toto odvolanie nespĺňa rozhodne odborné ani, ani vzdelanostné parametre, pre mňa je to čiste odvolanie z ideologických dôvodov. A teda keď hovoríte veľmi veľa o odbornosti, tak na čele ministerstva financií máme človeka, ktorý otvorene hovorí, že sa do financií nerozumie, že jeho rodinné financovanie spravuje jeho manželka, takého človeka máme na poste ministerstva financií, a keď som sa pozeral teda ako ste hlasovali pri jeho odvolávaní, tak ste nehlasovali pri jeho odvolávaní. Tak buďte úprimný sám k sebe, pán Čepček.